ANAN บวกแรง 8% นิวไฮรอบ 9 เดือน รับครึ่งปีหลังยอดโอนกรรมสิทธิ์พุ่ง-แนะซื้อราคาต่ำบุ๊ก
ANAN บวกแรง 8% นิวไฮรอบ 9 เดือน รับครึ่งปีหลังยอดโอนกรรมสิทธิ์พุ่ง-แนะซื้อราคาต่ำบุ๊ก
8 ธ.ค. 2563

ผู้สื่อข่ารายงานว่า บริษัท อนันดา ดีเวลลอปเม้นท์ จำกัด (มหาชน) หรือ ANAN  ณ เวลา 12.04 น. อยู่ที่ระดับ 1.96 บาท บวก 0.15 บาท หรือ 8.29% ด้วยมูลค่าซื้อขาย 77.46 ล้านบาท ราคาหุ้นแรงในรอบ 9 เดือน โดยเทียบตั้งแต่หุ้นยืนที่ระดับ 1.95 เมื่อวันที่ 25 ก.พ.63 ขณะที่ราคาหุ้นต่ำกว่ามูลค่าหุ้นทางบัญชี 4.78บาท

โดยก่อนหน้านี้นายชัยยุทธ ชุณหะชา ประธานเจ้าหน้าที่สายงานการเงิน บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า แนวโน้มผลการดำเนินงานในช่วงครึ่งปีหลังของปี 2563 ทั้งในแง่ของยอดขาย (Presale) และยอดโอนกรรมสิทธิ์โครงการ คาดจะดีกว่าช่วงครึ่งปีแรกที่ผ่านมา แม้ในปี 2563 จะไม่มีการเปิดตัวโครงการใหม่ แต่ในช่วงครึ่งปีหลังจะมีโครงการสร้างเสร็จใหม่เข้ามาหนุนอย่างต่อเนื่อง ซึ่งในช่วงไตรมาส 4/2563 จะมียอดโอนกรรมสิทธิ์ที่ประมาณ 7,000 ล้านบาท จะเป็นไตรมาสที่มียอดโอนกรรมสิทธิ์สูงสุดของปี
ทั้งนี้ บริษัทยังคงเป้าหมายยอดโอนกรรมสิทธิ์ในปี 2563 ไว้ที่ 20,000 ล้านบาท ซึ่งในช่วงครึ่งปีแรกบริษัทมียอดโอนกรรมสิทธิ์แล้ว 7,285 ล้านบาท จากการส่งมอบโครงการใหม่และโครงการเดิมที่มีอย่างต่อเนื่อง โดยปัจจุบันบริษัทมียอดขายรอโอน (Backlog) ในมือรวมมูลค่า 28,500 ล้านบาท จะทยอยรับรู้ในช่วงครึ่งปีหลัง จำนวน 9,960 ล้านบาท
ส่วนที่เหลือจะทยอยรับรู้ถึงปี 2565 โดยในปี 2564 จะทยอยรับรู้ จำนวน 8,921 ล้านบาท และในปี 2565 จะทยอยรับรู้ จำนวน 9,606 ล้านบาท ขณะเดียวกันยังมีสินค้าพร้อมโอน (Inventory) ณ สิ้นไตรมาส 2/2563 มูลค่ารวมประมาณ 17,000 ล้านบาท ซึ่งจะรองรับความต้องการในช่วงครึ่งปีหลัง
สำหรับในช่วงครึ่งปีหลังของปี 2563 จะมีโครงการคอนโดมิเนียมสร้างเสร็จใหม่ และเริ่มทยอยส่งมอบ จำนวน 5 โครงการ มูลค่าโครงการรวมกว่า 21,000 ล้านบาท ซึ่งปัจจุบันมี Backlog รวมจาก 5 โครงการ มูลค่ารวมประมาณ 12,200 ล้านบาท ประกอบด้วย 1.โครงการ ไอดีโอ รัชดา-สุทธิสาร,2. โครงการ เอลลิโอ สาทร-วุฒากาศ,3. โครงการ แอชตัน อโศก-พระราม 9,4. โครงการ ไอดีโอ คิว สุขุมวิท 36 และ5. โครงการ ไอดีโอ โมบิ สุขุมวิท อีสต์พอยท์
ขณะที่เป้าหมายยอดขาย (Presale) ในปี 2563 บริษัทยังคงไว้ที่ 16,800 ล้านบาท ซึ่งในช่วงครึ่งปีแรกบริษัทมียอดขายแล้วที่ 9,272 ล้านบาท อย่างไรก็ตามในช่วงเดือนกรกฎาคม-สิงหาคมที่ผ่านมา บริษัทมียอดขายเพิ่มขึ้นกว่า 2,000 ล้านบาท ส่งผลให้ยอดขายในช่วง 8 เดือนของปี 2563 (มกราคม-สิงหาคม) บริษัทมียอดขายรวมแล้วที่กว่า 11,300 ล้านบาท คิดเป็นเกือบ 70% ของเป้าหมายทั้งปี